Maanillusie is ’n term wat verwys na die optiese illusie wat die Maan groter laat lyk wanneer dit naby die horison lê as wanneer dit hoër in die lug is. Dit is al sedert antieke tye bekend en is deur verskeie beskawings aangeteken. Daar word steeds oor ’n verduideliking vir die illusie gedebatteer. Die hoek waarteen die volmaan die waarnemer se oog onderspan, kan direk deur ’n teodoliet gemeet word om te wys dit bly konstant terwyl die Maan in die lug op- of afbeweeg. Foto's van die Maan teen verskillende hoogtes wys ook die grootte bly dieselfde. ’n Eenvoudige manier om die uitwerking van die illusie te demonstreer is om ’n skulpie (sê maar 8,4 mm breed) teen ’n armlengte (64 cm) voor die Maan te hou wanneer dit hoog in die lug sit sodat die skulp die maan bedek (hou die een oog toe). Doen dieselfde wanneer die oënskynlik groter maan laag aan die horison sit, en die skulpie sal dit steeds bedek. Dit beteken die Maan se grootte het nie verander nie.